## Salomé Pradas confirma el “compromís ferm” del Consell per consolidar i dotar d’estabilitat el Servici de Bombers Forestals

*** La consellera de Justícia i Interior s’ha reunit amb representants sindicals de bombers forestals
* El Consell d’Administració de SGISE ha procedit al nomenament de Raúl Quílez com a nou director gerent de l’entitat i d’Alberto Martín com a conseller delegat**

La consellera de Justícia i Interior, Salomé Pradas s’ha reunit este dimarts amb representants sindicals del cos forestal de la Generalitat per a traslladar-los “el compromís ferm del Consell amb l’estabilitat i la millora del Servici de Bombers Forestals de la Generalitat”.

Pradas ha agraït la presència dels representants sindicals en esta primera trobada després del seu nomenament al capdavant del departament d’Interior i els ha traslladat el seu “sincer reconeixement pel treball que efectuen cada dia com a defensors de les nostres muntanyes”. Així mateix, els ha instat a servir de guia i de suport per a aconseguir l’objectiu primordial d’aconseguir “un servici de bombers forestals de qualitat, amb les millors garanties d’estabilitat per a tota la plantilla”. La responsable d’Interior ha mostrat la seua voluntat d’afrontar esta nova etapa “des del diàleg i comptant amb els treballadors i la nova direcció de l’empresa SGISE”.

**Direcció de SGISE**

Prèviament, s’ha celebrat el primer Consell d’Administració de SGISE després de la renovació de part dels seus consellers, a conseqüència de la remodelació del Consell. En este Consell d’Administració s’ha aprovat el nomenament d’Alberto Javier Martín, actual director general d’Emergències i Extinció d’Incendis, com a conseller delegat de SGISE i el de Raúl Quílez com a nou director de l’entitat. Alberto Javier Martín acumula 38 anys d’experiència en l’àmbit de les emergències i ha sigut oficial cap del Servici Operatiu del Consorci Provincial de Bombers d’Alacant, on ha dirigit una plantilla de més de 700 bombers.

Per la seua part Raúl Quílez és tècnic forestal del Consorci de Bombers de València, professor del Màster Foc i investigador associat en la Universitat Politècnica de València, amb 34 anys d’experiència al servici de l’extinció d’incendis forestals a la Comunitat Valenciana, i ha ocupat diferents llocs de gestió i direcció en esta matèria.

Fecha: 30/07/2024